…………………………

………………………… 2020 г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ**  **Г-ЖА ДЕСИСЛАВА ТАНЕВА** | **ОДОБРИЛ,**  **МИНИСТЪР НА ЗЕМЕДЕЛИЕТО,**  **ХРАНИТЕ И ГОРИТЕ:**  **ДЕСИСЛАВА ТАНЕВА** |

**ДОКЛАД**

**от доц. д-р Янко Иванов – заместник-министър на земеделието, храните и горите**

Относно: Проект на Наредба за изменение и допълнение на Наредба № 10 от 2019 г. за условията и реда за прилагане на мерките от Националната програма по пчеларство за периода 2020 – 2022 г.

**УВАЖАЕМА ГОСПОЖО МИНИСТЪР,**

На основание чл. 58л, ал. 3 от Закона за прилагане на Общата организация на пазарите на земеделски продукти на Европейския съюз внасям за одобрение проект на Наредба за изменение и допълнение на Наредба № 10 от 2019 г. за условията и реда за прилагане на мерките от Националната програма по пчеларство за периода 2020 – 2022 г.

С Решение за изпълнение (ЕС) 2019/974 на Комисията от 12 юни 2019 г. за одобряване на националните програми за подобряване на производството и предлагането на пазара на пчелни продукти, представени от държавите членки съгласно Регламент (ЕС) № 1308/2013 на Европейския парламент и на Съвета беше приета петата поред Национална програма по пчеларство за тригодишния период 2020 – 2022 г. (Програма/НПП).

Правилата за прилагане на националните програмите по пчеларство са определени в Регламент за изпълнение (ЕС) 2015/1368 на Комисията от 6 август 2015 година за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на помощта в сектора на пчеларство. Съгласно чл. 2 от същия Регламент пчеларската година е период от 12 последователни месеца, който продължава от 1 август до 31 юли. Условията и редът по прилагане на Програмата са уредени в Наредба № 10 от 2019 г. за условията и реда за прилагане на мерките от Националната програма по пчеларство за периода 2020 – 2022 г. В нея са предвидени краен срок за извършване на дейностите/разходите по заявленията (пчеларска година) – 31 юли на финансовата година, за която се кандидатства и краен срок за подаване на заявленията за плащане в Държавен фонд „Земеделие“ (ДФЗ) – 15 август на текущата финансова година.

Във връзка с предприемането на мерки за справяне с кризата, предизвикана от пандемията COVID-19, с Регламент за изпълнение (ЕС) 2020/600 на Комисията от 30 април 2020 година за въвеждане на дерогация от Регламент за изпълнение (ЕС) 2017/892, Регламент за изпълнение (ЕС) 2016/1150, Регламент за изпълнение (ЕС) № 615/2014, Регламент за изпълнение (ЕС) 2015/1368 и Регламент за изпълнение (ЕС) 2017/39 по отношение на някои мерки за справяне с кризата, предизвикана от пандемията от COVID-19 (Регламент за изпълнение (ЕС) 2020/600), на държавите членки се предостави възможност да удължат срока за изпълнение на планираните за пчеларската 2020 година мерки и след 31 юли 2020 г., но не по-късно от 15 септември 2020 г. Република България следва да се възползва от удължаването на срока за извършване на дейностите по отделните мерки, тъй като с това ще се подпомогнат бенефициерите по Програмата, като им се даде възможност да изпълнят всички предвидени мероприятия. Това от своя страна ще доведе до по-пълното усвояване на одобрения бюджет за годината.

С оглед на гореизложеното ДФЗ извърши анализ, съгласно който установи, че административният капацитет позволява удължаване на периода за извършване на дейностите и подаване на заявления за плащане за пчеларската 2020 г. С писмо № 10-519/15.05.2020 г. ДФЗ предложи удължаване на срока за извършване на дейностите и подаване на заявление за плащане по Програмата за финансовата 2020 г. до 31.08.2020 г., с оглед спазване на крайния срок за извършване на плащанията по НПП, който е 15.10.2020 г.

В тази връзка е изготвен проект на Наредба за изменение и допълнение на Наредба № 10 от 2019 г. за условията и реда за прилагане на мерките от Националната програма по пчеларство за периода 2020 – 2022 г. С проекта на Наредба се предлага крайният срок за извършване на одобрените разходи по заявленията и крайният срок за подаване на заявления за плащане в ДФЗ да бъде до 31 август за финансовата 2020 г.

На 26.05.2020 г. предложението за изменение на крайните срокове за извършване на дейностите/разходите по одобрените заявления – 31 юли и краен срок за подаване на заявленията за плащане в ДФЗ – 15 август да бъдат удължени за пчеларската 2020 г. до 31 август е представено за предварителни обществени консултации по електронен път на представителите на Съвета по пчеларство и на представителите на пчеларския бранш в Постоянната работна група за управление на Националната програма по пчеларство за периода 2020 – 2022 година.

Проектът на нормативен акт не съдържа разпоредби, транспониращи актове на Европейския съюз, поради което не е приложена таблица за съответствие с правото на Европейския съюз. Проектът на Наредба съдържа разпоредби, свързани с прилагането на Регламент за изпълнение (ЕС) 2020/600.

Предложеният проект на акт не води до въздействие върху държавния бюджет и не са необходими допълнителни разходи/трансфери и други плащания. Проектът на Наредба не предвижда и допълнителни разходи за неговите адресати.

Съгласно чл. 26, ал. 3 и 4 от Закона за нормативните актове проектът на Наредба за изменение и допълнение на Наредба № 10 от 2019 г. за условията и реда за прилагане на мерките от Националната програма по пчеларство за периода 2020 – 2022 г. и проектът на доклад (мотиви) са публикувани на интернет страницата на Министерството на земеделието, храните и горите и на Портала за обществени консултации със срок за предложения и становища 14 дни. Предвиденият по-кратък срок се налага поради обстоятелствата, че към настоящия момент ДФЗ има сключени 1761 договора за предоставяне на безвъзмездна финансова помощ, в които е заложен срок за извършване на одобрените разходи по заявленията до 31 юли и краен срок за подаване на заявленията за плащане до 15 август. При влизането в сила на новия срок от 31 август горепосочените договори следва да се изменят и подписването на новите такива изисква необходимо технологично време.

В съответствие с чл. 26, ал. 5 от Закона за нормативните актове справката за постъпилите предложения, заедно с обосновка за неприетите предложения в резултат на проведената обществена консултация е публикувана на интернет страницата на Министерството на земеделието, храните и горите и на Портала за обществени консултации.

Проектът на наредба за изменение и допълнение на Наредба № 10 от 2019 г. за условията и реда за прилагане на мерките от Националната програма по пчеларство за периода 2020 – 2022 г. е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМА ГОСПОЖО МИНИСТЪР,**

Във връзка с гореизложеното и на основание чл. 58л, ал. 3 от Закона за прилагане на Общата организация на пазарите на земеделски продукти на Европейския съюз предлагам да издадете предложения проект на Наредба за изменение и допълнение на Наредба № 10 от 2019 г. за условията и реда за прилагане на мерките от Националната програма по пчеларство за периода 2020 – 2022 г.

|  |  |
| --- | --- |
| **Приложениe:** | 1. Проект на Наредба; 2. Справка за отразяване на становищата, постъпили при съгласуването на проекта на Наредба; 3. Справка за отразяване на предложенията и становищата постъпили от проведената обществена консултация; 4. Постъпилите становища. |

С уважение,

**ДОЦ. Д-Р ЯНКО ИВАНОВ**

*Заместник-министър на земеделието, храните и горите*